雨晴步至山亭欲遂遊東村不果
作者：陸游
朝代：宋

paragraphs: 村陋垣屋頽，歲晚風雨横。
泥塗絕還往，飱粥養衰病。
藥囊雜書卷，白髮滿清鏡。
一榻臥兼旬，不踐牆下徑。
烏鵲忽報晴，霜重節候正。
厭供凍硯愁，頗動蠟屐興。
山楹快遠眺，松吹愜幽聽。
地瘦藥苖稀，葉脫木枝勁。
東村未爲遠，脚力不濟勝。
三嘆入荆扉，跏趺學僧定。